  Майя Бывальцева Гурт школаосысь 25 спортзалъёсты тупатъялозы Удмуртиын 2016-тӥ арын. Федерал коньдэтысь уксёез со понна висъян сярысь Россиысь дышетонъя но наукая министерствоен тупанкыллэсь ӵектоссэ элькун кивалтэт умоен лыдъяз. Коньдон висъяське «гуртъёсысь дышетсконниосын физкультураен но спортэн вырыны луонлыкъёс кылдытон» понна. Федерал коньдэтысь 16 но ӝыны миллион манет борды Удмуртия 8 миллион манет ватсалоз но элькунысь 25 ёросъёсы келялоз. Со коньдонэн 25 дышетсконниосысь спортзалъёсты тупатъялозы, школаосын ватсаса 25 спортклубъёс усьтозы но урокъёс бере физкультураен но спортэн вырись пиналъёслэсь лыдзэс 12 процентлы будэтозы. Со сярысь ивортӥз Удмуртиысь дышетонъя но наукая министр Алексей Мирошниченко. Субсидиос висъясько 2013–2020 аръёслы чаклам «Дышетонэз азинтон» кун программа улсын. Коньдон кутӥськоз таӵе ужъёслы:  — спортзалъёсты тупатон;  — аудиториосты спортзал улэ тупатон;  — школаосын спортъя клубъёсты азинтон;  — спортплощадкаослы тӥрлык басьтон. Со понна федерал коньдэт Россиысь 69 улосвылъёслы оглом 1 миллиард 600 миллион манет висъяз. Тегъёс: Спорт Дышетон Ижкар Удмуртия гурт школаос  